arnastofnun/IGC-2024 huggingface dataset:
Þorski breytt í vatn

Ég ofnbaka oft fisk, þannig helzt vökvinn bezt í honum. Raunar ætti ég að segja, að fiskurinn sé þurrsoðinn í eigin vökva. Sú matreiðsla hefur gefizt mér vel með flestar íslenzkar fisktegundir. Og afastrákarnir hafa þar að auki samþykkt hana, sem skiptir máli. Nýlega lenti ég í, að þorskur rann bara niður í ofnskúffunni og rýrnaði um þriðjung. Hvað veldur þeim ósköpum? Er þetta einhver tæknileg uppfinning á vegum hringamyndunar í fiskbúðum? Ekki kaupi ég þó frystan fisk, því að ég veit, að þriðjungar af þyngd hans er viðbætt vatn. Frosinn stórmarkaðsfiskur rennur um þriðjung við að þiðna.
Hraðfólkið missir af lífsgæðum

Sala á appelsínum minnkar á Vesturlöndum, því að nútímafólk nennir ekki að afhýða þær, drekkur bara safa. Fólk hefur svo mikið að gera, að það fer á mis við ánægjuna af því að handleika góðan mat með puttunum. Fólk vill ekki heldur skræla kartöflur og kaupir franskar. Hádegismatur nútímamanns tekur bara kortér, stundum við skrifborðið. Í stað þess að snæða í hálfan annan tíma eins og sumir Frakkar gera. Eða sötra te í fjóra tíma eins og sumir Japanir gera. Fólk fer á hraðferð í ræktina í stað þess að rölta úti í klukkutíma í góðu sambandi við náttúruna. Hraðfólkið missir af lífsgæðunum.
Skítugir puttar í gangverkinu

Hér á landi hafa endurspeglast ítalskar ásakanir á evruna fyrir að hafa leitt til verðhækkana. Reynslan sýnir þveröfugt, verðbólga hefur nánast engin verið í löndum evrunnar síðan hún var tekin upp. Henni fylgir líka strangur Seðlabanki Evrópu, sem lætur ekki mínútu-pólitíkusa segja sér fyrir verkum. Evran er orðinn öflugasti gjaldmiðill heimsins. Það er hún, en ekki dollar, sem er hornsteinn viðskiptatrausts í heiminum. Íslenzkir landsfeður eru andvígir evrunni, því að hún meinar þeim að vera með puttana í gangverki fjármálanna. Við þurfum einmitt að losna við skítugu puttana.
Milljón fallin í Írak

Fleiri en ein stofnun í Bandaríkjunum og Bretlandi hafa komizt að svipuðum niðurstöðum um mannfall í Írak. Þær telja mannfallið frá upphafi hernáms nema rúmlega 1,2 milljónum manns. Þetta eru tvöfaldar þær tölur, sem áður voru notaðar af læknaritinu Lancet og John Hopkins háskólanum. Hernámið hefur breytt Írak í helvíti. Harðstjórn Saddam Hussein var barnaleikur í samanburði við Bandaríkin. Í raun er landið meira eða minna stjórnlaust. En formlega stjórnar bandaríski herinn landinu með aðstoð kvislings, Nouri Al Maliki. Ábyrgðin er Bandaríkjanna, sem hernámu landið fyrir fimm árum.
Pirrandi fín auglýsing

Kaþólski sértrúarsöfnuðurinn er kominn upp á háa C út af auglýsingu Símans á G3 símum. Þar er gert grín að ofsóknum kaþólsku kirkjunnar gegn Galileó Galilei og öðrum andans mönnum. Þetta er ekki einhliða áróður, heldur sannleikurinn eins og hann var. Af hverju má ekki gera grín að svartri sögu kaþólsku kirkjunnar? Sjálfsagt er að gera grín að kaþólikkum. Þeir gera sig breiða í nútímanum án þess að biðjast afsökunar í bak og fyrir á fortíðinni. Auðvitað mega þeir hafna viðskiptum við Símann. En málið minnir okkur á, að skammt er milli forneskju múslima og kaþólikka í nútímanum.
Hafði Árna fyrir rangri sök

Ég bið Árna Mathiesen fjármálaráðherra afsökunar, hafði hann fyrir rangri sök. Ég kannaði málið ekki sjálfur, trúði DV í morgun. Þar sagði, að hann hefði grætt tæpa milljón á einu ári með því að gefa upp rangt lögheimili. Þau voru fríðindi alþingismanna, þegar ég var ritstjóri, en hafa síðan verið aflögð. Árni græðir því ekki þessa tæpu milljón á því að gefa upp lögheimili hjá tveimur Pólverjum í Þykkvabænum. Ég veit ekki, hvers vegna hann gefur upp rangt lögheimili. En ég finn ekki neinn gróða hjá honum í því. Kannski er hann bara svona svifaseinn við að passa réttar skráningar.
Ráðherra hafnar þekkingu

Enn hefur sjávarútvegsráðherra hafnað ráðgjöf Hafró um þorskkvóta á næsta fiskveiðiári. Ráðherrar hafa ætíð gert það, áratugum saman. Því er skrítið, að margir kenna Hafró um, hversu illa veiðarnar eru staddar. Hafró ber auðvitað enga ábyrgð á fiskveiðum, sem fara fram úr ráðgjöf. Pólitíkusar í hagsmunagæzlu bera ábyrgðina. Þeir hafa leyft skammsýnum og gráðugum útvegs- og sjómönnum að þurrka upp landhelgina. Skoðun Hafró er auðvitað hin skásta hverju sinni. Gott væri þó, að ráðgjöfin fjallaði um fleira. Um misjafnan skaða af veiðarfærum og um skaðann af, þegar æti fiska er veitt.
Árni Matt stelur búsetufé

DV upplýsir, að Árni Mathiesen fjármálaráðherra steli milljónum af ríkinu með falskri búsetu. Hann þykist búa í Kirkjuhvoli við Þykkvabæ, en hefur aldrei sézt þar. Í húsinu búa hins vegar tveir Pólverjar. Í raun býr hann í Hafnarfirði og fær búsetustyrk út á falsað lögheimili í Þykkvabæ. Hjá Árna virðist lífsbaráttan hörð, svo að hann telur sig þurfa að hafa öll spjót úti. Síðustu tólf mánuði hefur hann haft 960 þúsund krónur upp úr krafsinu. Hann segir ekki af sér, því að hann telur sig vera hafinn yfir lög og rétt. Það hæfir Íslandi vel, að fjármálaráðherrann sé í fararbroddi sjálftektar.
Furðuleg spurning barnsins

Furðulegt var að heyra viðtal stúlkubarns á sjónvarpinu við Ármann Snævarr, rektor emeritus. Hún spurði, hvers vegna í ósköpunum 88 ára gamall maður væri að semja fræðirit. Auðvitað stakk Ármann upp í barnið, sagðist vera á bezta aldri. Það er furðuleg árátta í samfélaginu að afskrifa fólk, sem er að ná fullum þroska. Margt ungt fólk telur sig vita allt og geta allt. Sjálfstraust þess er botnlaust og því sekkur það bara og sekkur. Sjónvarp er þeim annmörkum háð, að þar er ráðið fólk út á fegurð og sílikon, en ekki út á getu. Mín reynsla er sú, að ég byrjaði að fullorðnast eftir fimmtugt.
Birgitte Bardot sætir einelti

Franskir dómstólar hafa lagt Birgitte Bardot í einelti. Fimm sinnum hafa þeir dæmt hana fyrir kynþáttahatur. Tilefnin eru ummæli hennar um illa meðferð múslima á dýrum, til dæmis við slátrun þeirra. Síðast sagði hún, að þeir væru að eyðileggja samfélagið í Frakklandi með því að troða siðum sínum upp á það. Það er raunar laukrétt hjá henni. Múslimar ganga hart fram gegn andstæðingum sínum, studdir félagslegum rétttrúnaði vinstri manna. Harðast ganga þeir fram gegn tjáningarfrelsi. Kominn er tími til, að fólk rísi upp gegn tilraunum múslima til að troða forneskju upp á Vesturlönd.
Íslendingar eru feitir þrælar

Örfáir mótmæltu, þegar Condoleezza Rice utanríkisráðherra kom til landsins. Er hún þó helzti frömuður stríðsglæpastefnu Bandaríkjanna í utanríkismálum. Enginn mótmælti heldur, þegar Ingibjörg Sólrún Gísladóttir utanríkis hélt til Rómar að hitta Mugabe, böðulinn í Zimbabve. Sá gengur næst djöflinum af einræðisherrum heims um þessar mundir. Þau ræða þar að um matvælaöryggi. Mugabe er sérfræðingur á því sviði, stelur öllum mat í landinu og selur til útlanda fyrir eigin reikning. Gordon Brown forsætis í Bretlandi neitaði að mæta á skrípaleikinn. Íslendingar eru feitir þrælar, nenna ekki að mótmæla.
Skrípakallar gegn málfrelsi

Enn vigta skrípakallar Héraðsdóms Reykjavíkur meiðyrði þyngra á metaskálar refsinga en nauðganir og ofbeldi. Þeir hafa kveðið upp enn einn úrskurðinn gegn málfrelsi í landinu. Hafa gert Ísafold, ritstjóra þess og blaðamanni að greiða tízkuupphæðina eina milljón auk birtingar- og málskostnaðar. Ísafold hafði skrifað satt um ástmöginn Ásgeir Þór Davíðsson og strípibúlu hans, Goldfinger. Dómurinn er meginskandall og dómarar Héraðsdóms eru meginskandall. Hatrið á tjáningarfrelsi er nokkurra ára gamalt í kerfinu. Áður var tekið vægar á sannleikanum, jafnvel um sjálfa þjóðkirkjuna.
Ísbjörn á röngum stað

Ísbjörninn varð að drepa. Hann hefði getað drepið menn og hesta í þokunni. Hann var á röngum stað í tilverunni í Þverárfjalli. Hins vegar var margt skrítið við framgöngu hins opinbera. Af hverju var veginum ekki lokað til að forða almenningi frá hættu? Af hverju fullyrti umhverfisráðuneytið, að ekki væru deyfilyf í landinu? Þau voru í skottinu á bíl dýralæknisins á Blönduósi. Yfivöld voru illa undir málið búin og höfðu því ekkert val. En eftirsjá er að fallegu dýri, sem hafði ferðazt hingað á ísjaka langa leið. Til að mæta ótímabærum örlögum. Ég hélt með bangsa gegn ofureflinu.
Uppreisn gegn auðhyggju

Hagkerfi nútímans kemur hart niður á lægri miðstéttum. Taxtakaup er svo lágt, að sumt vinnandi fólk er í taprekstri; kassadömur, sjúkraliðar, færibandafólk. Verðbólga rotar slíkt fólk. Erlendar kannanir sýna, að þeim fjölgar, sem búast við lakari afkomu. Erfið staða festist í ættum, því að samfélagið stirðnar í skorðum. Væntingar hafa hrapað um framtíð barnanna. Háskólapróf dugar ekki lengur. Við höfum lengi séð þetta í Bandaríkjunum, en vofa auðhyggjunnar er einnig komin til Evrópu. Unga fólkið verður ekki ánægt með þetta. Fyrr eða síðar kemur til uppreisnar gegn auðhyggjunni.
Spunafólk og frægðarfólk

Blaðamenn, sem gerast spunakarlar, verða ekki samir menn aftur. Snúi þeir til baka, eru þeir áfram spunakarlar, ekki blaðamenn. Siðferðisgrunnur þeirra er orðinn annar. Þegar spunakarlar kjafta sig inn í stjórnunarstöður fjölmiðla, er voðinn vís. Það er einmitt að gerast hér á landi á nýhafinni öld. Jafnslæm er sú breyting, að blaðamenn verða frægðarfólk í sjónvarpi. Slíkar persónur geta ekki orðið blaðamenn að nýju. Það er einmitt orðið einkenni fjölmiðlanna, að völdin taka annars vegar spunafólk og hins vegar frægðarfólk. Slíkt magnar ógnir kranablaðamennsku og drottningarviðtala.
Stöðvum rússnesku olíumafíuna

Enn tala umboðsmenn Rússa-mafíunnar um olíuhreinsunarstöð á Vestfjörðum. Olían á að koma frá norðurströndum Rússlands og flytjast hingað með rússneskum ryðkláfum. Gazprom og Lukoil fara að vísu huldu höfði. Mafían felur sig bak við Hilmar Foss og Ólaf Egilsson, fyrrum sendiherra. Þeir tala eins og takmarkanir á mengun falli niður árið 2012. Rétt eins og enginn arftaki verði á Kyoto-bókuninni. Þeir tala eins og sveitarfélög fyrir vestan geti troðið olíunni upp á samfélagið. Geta stjórnvöld ekki sett hnefann í borðið og stöðvað Rússa-mafíuna í eitt skipti fyrir öll?
Horfnir nautnaseggir hvalkjöts

Flutningur á hvalkjöti til Japans er brölt, en ekki sala. Kristján Loftsson hjá Hvali hf. og Einar K. Guðfinnsson fullyrtu, að þetta væri sala. Japönsk yfirvöld kannast hins vegar ekki við, að hvalur hafi verið tollafgreiddur. Fari svo, að hvalurinn komist löglega inn í landið, verður þrautin þyngri að gefa hann á kostnað Kristjáns. Nautnaseggir hvalkjöts fara yfir móðuna miklu og nýjar kynslóðir heimta kjúkling. Vissulega er fínt, ef brölt Kristjáns og Einars slátrar framboði Íslands til Öryggisráðsins. En það er eigi að síður brölt. Enn er ekki hægt að segja markað vera fyrir hvalinn.
Sjálfsagður skattur á koltvísýring

Í fjármálaráðuneytinu er tilbúin hugmynd um 7-8 króna koltvísýringsskatt á benzín og olíu. Til viðbótar öðrum gjöldum á eldsneyti. Frumvarp um gjaldið verður lagt fram í haust. Þetta er svipað stefnu Evrópusambandsins. Það vill þó setja gjaldið á nýja bíla og hækka verð þeirra um 20%, misjafnt eftir útblæstri. Hér er hins vegar talað um gjald á eldsneyti, sem kemur í staðinn. Með tilliti til framvindu olíukreppunnar eru þessar ráðstafanir sjálfsagðar. Undarlegt er þó, að ekki skuli samtímis vera ráðgert að setja koltvísýringsskatt á flugfarseðla eða flugvélabenzín.
Yfirfrakki verður að dagblaði

Morgunblaðið er hætt að vera yfirfrakki á pólitíkinni, orðið að hefðbundnu dagblaði. Segir ekki lengur ríkisstjórn og flokksleiðtogum fyrir verkum. Veitir pólitíkusum ekki lengur misjafnlega vingjarnlega leiðsögn. Kallar menn ekki lengur á beinið, hádegisverðarfund með landsföðurnum Styrmi. Fáir sinntu kallinu, flestir gerðu grín að hádegisverðarfundunum. Blaðið hafði tapað sjálfskipaðri stöðu og virðingu sinni. Lesendur höfðu ekki áhuga á valdataflinu í Hádegismóum. Þeir keyptu ekki aðgang að tilskipunum út í loftið. Nýr ritstjóri hyggst gefa út dagblað, ekki yfirfrakka á pólitík.
Mælitæki í hnakki sýni frávikin

Mýktin á að vera mesta keppikefli íslenzka hestsins. Hann á að líða áfram í beinni línu á góðgangi. Hann á ekki að hossast upp og niður á svifabrokki og ekki hossast til hliða með handafli knapa á skeiði. Frávik hljóta þó að vera frá beinni línu á brokki og skeiði, en engin á tölti. Í keppni þarf að koma upp mælitæki í hnakki, sem sýnir frávik frá beinni línu. Því minna frávik í hverjum gangi, þeim mun hærri einkunn. Mat manna á íslenzkum hestum er á villigötum. Það er sjónrænt, miðar við áhorfendur, sem hrífast af samansúrruðu sirkushoppi. Það á að stíla á þægindi og mýkt gangtegunda.
Holtið forðast froður og kæfur

Bezti kostur Friðgeirs Inga Eiríkssonar á Holti er, að hann forðast froður og kæfur matvinnsluvéla. Hefur árum saman verið yfirkokkur á einnar stjörnu veitingastaðnum Domaine de Clairefontaine í Rhone-dal. Þaðan flytur hann nýklassíska eldamennsku, sem leggur meiri áherzlu á hráefni en útlit. Um daginn fékk ég hjá honum smálúðu, sem var ekta, ekki froða eða kæfa. Var ekki matreidd með kemískum efnum sem listmunur. Hins vegar var nostrað við hana að klassískum hætti Caréme, búið til gervihreistur úr grænmeti. Holtið er undir stjórn Friðgeirs orðið bezta eldhús landsins. Þjónustan er lakari.
Fyrrum ritstjóri hlær síðastur

Þegar ég var ritstjóri, fór mestur tími í annað en skrif. Jafnframt var ég lokaður inni í úreltu formi leiðarans, sem hentar ekki nútímanum. Ég varð ekki var við, að þeir væru mikið lesnir. Öfugt við ástandið núna, þegar ég hef vikum saman verið efstur á vinsældalista blogg.gattin.net. Þótt texti minn gefi ekki kost á athugasemdum, fæ ég meira af bloggpósti en ég kemst yfir að lesa. Þannig hefur mér ekki tekizt að setjast í helgan stein. Við að hætta sem ritstjóri hef ég öðlazt meiri lestur en áður. Ég sóttist að vísu ekki eftir áhrifum sem ritstjóri, en hlæ síðastur á grafarbakkanum.
Dýrð Styrmis er horfin

Fyrir aldarþriðjungi sótti ég um húsnæðisstjórnarlán, en fékk ekki. Því að ég neitaði að væla út lán hjá pólitískum stjórnarmönnum. Skömmu síðar var sú spilling aflögð. 1981-2002 gaf ég út 20 bækur um hesta og erlendar stórborgir. Hvorki voru sagðar fréttir af þeim í Mogga né birtir ritdómar um þær. Mér skildist, að Styrmir Gunnarsson vildi, að ég gengi á fund hans og vældi þjónustu út úr honum. Mér datt það ekki í hug. Því ríkti alger þögn á blaðinu um bækurnar. Spilling Styrmis var lífseigari en spilling húsnæðismálastjórnar. En nú er henni líka lokið, þannig fer heimsins dýrð.
Hvar er nú perravinafélagið?

Ríkið hefur um síðir neyðst til að greiða hæstu skaðabætur til fórnardýra perrans á Ísafirði. Hann framdi sjálfsmorð fyrir nokkrum misserum. Össur Skarphéðinsson skrifaði þá fagra minningargrein um hann. Hjálmar Jónsson prestur og Hjálmar Árnason pólitíkus sökuðu okkur Mikael Torfason um að hafa drepið perrann. Allir voru þeir skúnkar að fiska í gruggugu vatni. Rétt eins og NFS, fréttasjónvarpið mikla, sem skömmu síðar lagði upp laupana vegna lélegra stjórnenda og starfsmanna. Og hvar eru bloggararnir, sem á sínum tíma æstu hver annan upp gegn DV? Sem kom þó upp um perrann.
Fréttir eru orðnar að spuna

Brezk athugun bendir til, að 54% af efni fjölmiðla sé meira eða minna frá spunakörlum komið. Versnandi fjárhagur fjölmiðla er orsökin. Þetta hórarí er þar kallað churnalism. Ástandið hefur snarversnað vegna síaukinna krafna um afköst blaðamanna. Í flýtinum er handhægt að grípa til fréttatilkynninga og annars efnis frá hagsmunaaðilum. Almannatenglar búa til heil innslög fyrir sjónvarpsfréttir. Þetta kemur til viðbótar gamalkunnu textreklame, þar sem umfjöllun er gefin sem bónus fyrir auglýsingar. Eigin fréttavinnsla er talin vera of dýr og verður undan að láta í sparnaðaraðgerðum fjölmiðla.
Snobbkokkar á rangri hillu

Stjörnukokkar Spánar eru komnir í hár saman út af stefnu matargerðarlistar. Santi Santamaría á Can Fabes gaf út bókina La Cocina al Desundo, sem kastar handsprengju á blandstíl fusionista. Ferran Adria á hinum fræga El Bulli og fleiri sæta gagnrýni fyrir að nota kemísk efni. Til dæmis methyl-gel og fljótandi nítrógen. Slík efni eru notuð til að láta fusion-rétti líta smart út. Hluti af matvinnsluvélastíl nútímans, þar sem flottar froður og kæfur leysa ekta hráefni af hólmi. Santi Santamaria segir það sama og ég hef sagt undanfarið. Snobbkokkar ættu að vera í myndlistinni, ekki í eldhúsinu.
Tapað stríð við hugsunarhátt

Nýjasti heilaspuni CIA leyniþjónustunnar segir, að Bandaríkin séu að vinna stríðið gegn Al Kaída. Blaðamaður Bretlands númer eitt, Robert Fisk hjá Independent, segir það tóma vitleysu. Hryðjuverkin halda áfram svo lengi sem fjölmennt bandarískt herlið er í Miðausturlöndum. Sjálfsmorðsárásir eru daglegt fyrirbæri einmitt núna. Al Kaída er hugsunarháttur, ekki her. Þú getur ekki farið í stríð við hugsunarhátt og unnið. Án nokkurs árangurs er bandarískur her núna í Pakistan, Afganistan, Írak, Jórdaníu, Tyrklandi, Egyptalandi, Alsír, Tadzikistan, Sádi-Arabíu og furstadæmunum. Unnið stríð?
Condoleezza er meðvirk

Scott McClellan slátrar ekki bara George W. Bush í bókinni What Happened?, sem kom út í vikunni. Fyrrum blaðafulltrúi forsetans sakar Condoleezza Rice um að hafa trassað að reyna að koma vitinu fyrir fáfróðan forseta. Heldur hafi hún beinlínis passað að segja fíflinu ekkert annað en það, sem það vildi heyra. Bók blaðafulltrúans hefur vakið mikla reiði repúblikana, enda er höfundurinn gróinn Texas-repúblikani. Ruglið kringum fáfróðan forseta rann upp fyrir honum hægt og sígandi, seint og um síðir. Bók hans lýsir, hvernig spunastefna Karl Rove leiddi embættið í ógöngur og eyðilagði Bush.
Þeir hafa axlað sína ábyrgð

Guðmundur Þóroddsson er ábyrgur fyrir rugli Orkuveitunnar, var gerandi í REI-málinu. Forstjórinn notaði embættið til að að búa til einkafyrirtæki til að margfalda laun sín. Ekki er hægt að hvítþvo brottrekinn forstjóra út á, að Vilhjálmur Þ. Vilhjálmsson hafi ekki axlað sína ábyrgð. Gamli, góði Villi var þolandi í REI-málinu, skildi ekki spunann. Hann hefur hætt sem borgarstjóri og þannig óbeint goldið fyrir ruglið. Sá þriðji er líka hættur, Björn Ingi Hrafnsson, farinn að spinna í Fréttablaðið. Af hinum fjóru seku situr bara Hjörleifur Kvaran varaforstjóri enn á sínum stóli.
Bush er vasaútgáfa af Clinton

Ögranir og hótanir George W. Bush Bandaríkjaforseta hafa í átta ár haft þveröfug áhrif. “Öxull hins illa” frá Íran til Norður-Kóreu er öflugri en nokkru sinni fyrr. “Annað hvort eruð þið með okkur eða móti” leiddi til andstöðu ríkja við utanríkisstefnu Bandaríkjanna. “Verkefnið hefur tekizt” leiddi til langvinns ósigurs Bandaríkjanna í Írak. Helztu bandamenn Bush eru slúbbertar á borð við Mubarak í Egyptalandi, Musharraf í Pakistan og Gaddafí í Líbýu. Bandaríkin dansa diplómatískan menúett við Rússland og Kína. Bush hefur smám saman verið að breytast í vasaútgáfu af Bill Clinton.
Davíð er þrjóturinn

Davíð Oddsson ber mesta ábyrgð á peningavandræðum þjóðarinnar. Sem forsætis rak hann ábyrgðarlausa útþenslustefnu gegn ráðum góðra manna. Stór þáttur í henni var orku- og stóriðjustefnan. Hann hafnaði gagnrýni um, að hún hefði aukaverkanir í för með sér. Síðan hafnaði hann gagnaðgerðum, þegar hann var orðinn Seðlabankastjóri. Bankanum mistókst því að fást á við gengishrunið. Geir H. Haarde er líka ábyrgur, fyrrverandi fjármálaráðherra og núverandi forsætis. Síðan eru það bankastjórar þriggja stóru bankanna, sem áttu að vera utan ríkisábyrgðar, en þykjast samt þurfa fyrirgreiðslu stjórnvalda.
Bretland í hópi góðu ríkjanna

111 ríki samþykktu á föstudaginn bann við notkun á klasasprengjum. Það er mikilvægt skref í átt til afnáms hræðilegs vopns. Á endasprettinum féll Bretland frá stuðningi við Bandaríkin og undirritaði samkomulagið. Það eru fyrst og fremst hin illu ríki heimsins, sem neita að skrifa undir. Það eru Bandaríkin og Rússland, Kína og Ísrael, Indland og Pakistan. Þetta eru að vísu ein mestu herveldi heims, þannig að bannið hefur takmarkað gildi. En það hefur pólitískt gildi. Bretar munu fara fram á það við Bandaríkin, að klasasprengjur verði ekki í vopnasafni bandaríska hersins þar í landi.
Þrír eru ábyrgir fyrir ruglinu

Þrír aðilar valda því, að ríkið þarf að fá 500 milljarða króna til að belgja út gjaldeyrissjóðinn. Einkum Seðlabankinn sjálfur, sem árum saman hefur hafnað tillögum um efldan varasjóð. Síðan ríkið sjálft, af sömu ástæðu. Í þriðja lagi eru það bankarnir. Þeir hafa hagað sér erlendis eins og væru þeir með ríkisábyrgð. Þeir eiga að taka þátt í kostnaði við lánið og munu verða að gera. Ef allt fer vel og lánið verður ekki notað, þurfa þeir lítið að borga. Ef þeir þurfa eitthvað af þessum peningum, verða þeir að borga sinn hluta. Eina ágreiningsefnið er, hversu mikill sá hluti verður. Óháðir hagfræðingar þurfa að meta það. Til dæmis Þorvaldur Gylfason prófessor.
Guð og Suðurlandsskjálftinn

Sharon Stone leikkona sagði um daginn, að jarðskjálftarnir í Kína væru afleiðing af vondu karma. Kínastjórn hefði ekki verið nógu góð við Dalai Lama. Sjónvarpsprédikarinn John Hagee sagði, að flóðið í New Orleans væri afleiðing af skrúðgöngu homma þar í borg. Glenn Hoodle fótbotamaður sagði örkuml vera afleiðingu vondra verka í fyrra lífi. Trúarofstæki hefur leitt fólk út í að ýkja spakmælið um, að hver sé sinnar gæfu smiður. Menn halda fram firrum um, að náttúruhamfarir og slys eigi sér ekki náttúrulegar orsakir. Það óvænta sé afleiðing af reiði guðs. Suðurlandsskjálftinn?
Bandamennirnir eru óvinirnir

Bandaríkjunum hefur aldrei stafað og stafar ekki hætta af Írak, Íran eða Afganistan. Útsæði Al Kaída kemur frá Sádi-Arabíu. Þaðan kom Osama bin Laden og þaðan koma peningarnir í rekstur ofbeldishneigðra ofsatrúarskóla. Rætur Al Kaída eru svo í Pakistan, þar sem eru flestir ofbeldishneigðu ofsatrúarskólarnir. Þeir eru reknir fyrir fé frá Sádi-Arabíu. Þetta er afleiðing af ofbeldishneigðri ofsatrú Wahabíta, sem er ríkistrú í Sádi-Arabíu. Hún hatar friðsamari ofsatrú Sjíta, sem ræður mestu í Íran og Írak. Þverstæðan er, að Sádi-Arabía og Pakistan eru bandalagsríki Bandaríkjanna.
Vísindaheimurinn er sammála

Sautjánhundruð af mestu vísindamönnum Bandaríkjanna skora á ríkisstjórnina að bregðast við loftslagsbreytingum af mannavöldum. Áskorunin kom út í gær og hefur meðal annars undirskriftir sex nóbelsverðlaunahafa. Þetta er enn ein staðfesting þess, að vísindaheimurinn er einhuga í málinu. Hann telur, að hættulegar breytingar séu að gerast á lofthjúpi jarðar af mannavöldum. Andstæð sjónarmið koma einkum frá róttækt hægri sinnuðum stofnunum með pólitískan tilgang og eru ekki marktæk. Mannkynið er ekki sjálfbært. Það veltir sér í lúxus. Sendir reikninginn fyrir kostnaðinum til afkomendanna.
Heimsvaldastefna á Norðurpólnum

Fimm ríki sömdu á fimmtudaginn um að skipta með sér Norður-Íshafinu allt til Norðurpóls. Þetta eru Rússland, Noregur, Danmörk, Kanada og Bandaríkin. Síðasta ríkið er þó ekki aðili að hafréttarsáttmálanum, sem samningurinn vísar til. Ekki var boðið öðrum ríkjum, sem gera tilkall til hagsmuna í hafinu og á pólnum. Til dæmis ekki Íslandi, Finnlandi og Svíþjóð. Líta má á samkomulagið sem nýjustu leifar gamla heimsveldakerfisins. Þá slógu ríku stórveldin eign sinni á hvaðeina og bjuggu til stofnanir til að staðfesta það. Einu sinni skipti Vatíkanið hnettinum milli Spánar og Portúgals.
Spunakarl í skjóli Guðs

Stríðsglæpamaðurinn og snákaolíu-sölumaðurinn Tony Blair hefur fengið nýja köllun. Hún birtist í nýjasta tölublaði Time. Eftir langvinna velgengni við að hafa brezka kjósendur að fífli er hann nú kominn í vinnu hjá Föðurnum. Fyrrverandi forsætisráðherra Bretlands talaði á sínum tíma við Guð, sem ráðlagði honum að ráðast á Írak. Blair taldi þá vald sitt vera komið frá himnum fremur en kjósendum. Nú hyggst hann verja afganginum af ævinni í að efla samstarf trúarhópa. Hann telur, að kristni, íslam og gyðingdómur eigi að starfa saman gegn trúleysi og efa. Spunakarlinn er kominn á réttan stað.
Mogginn vaknar við kreppu

Morgunblaðið er loksins að vakna til vitundar um kreppu blaðsins. Nýir vindar blása með nýjum ritstjóra, Ólafi Stephensen. Alger mannaskipti hafa orðið í fremstu víglínu ritstjórnar. Þessu hefur fylgt fækkun starfsfólks. Hvort tveggja var nauðsynlegt. Mogginn var bæði þreyttur og feitur. Sömu menn höfðu verið of lengi við völd og réðu ekki við aðsteðjandi vanda. Of margir voru á kaupi frá þeim tíma, er blaðið var eins konar seðlaprentvél. Nú hefur blaðið ekki ráð á slíku. Fríblöð hafa tekið við sem blöð fólksins. Seld blöð þurfa að rifa segl og endurfæðast. Mogginn er byrjaður á því.